b'\n_START_ARTICLE_\nAgencija za europsku grani\xc4\x8dnu i obalnu stra\xc5\xbeu\n_START_PARAGRAPH_\nAgencija za europsku grani\xc4\x8dnu i obalnu stra\xc5\xbeu, tako\xc4\x91er poznata pod akronimom Frontex (od francuski: Fronti\xc3\xa8res ext\xc3\xa9rieures - vanjske granice), nekada\xc5\xa1nje ime Europska agencija za upravljanje operativnom suradnjom na vanjskim granicama dr\xc5\xbeava \xc4\x8dlanica Europske unije, agencija je Europske unije za sigurnost vanjske granice. Odgovorna je za kooridinaciju aktivnosti nacionalnih grani\xc4\x8dnih slu\xc5\xbebi u nadzoru vanjske granice EU s dr\xc5\xbeavama ne\xc4\x8dlanicama. Sjedi\xc5\xa1te Frontexa je u Var\xc5\xa1avi, Poljska._NEWLINE_Frontex je osnovan Uredbom Vije\xc4\x87a (EZ) 2007/2004, a s radom je zapo\xc4\x8dela 3. listopada 2005. godine. Ta je Uredba zamijenjena novom Uredbom (EU) 2016/1624 od 14. rujna 2016. o europskoj grani\xc4\x8dnoj i obalnoj stra\xc5\xbei. Naime, Europska komisija je 15. prosinca 2015. iznijela zakonodavni prijedlog uspostave europske grani\xc4\x8dne i obalne stra\xc5\xbee, na temelju dotada\xc5\xa1nje, postoje\xc4\x87ih struktura Frontexa, kao odgovor na nove izazove i politi\xc4\x8dku stvarnost s kojima se u podru\xc4\x8dju migracije i unutarnje sigurnosti suo\xc4\x8dava EU. Europski parlament i Vije\xc4\x87e Europske unije odobrili su osnivanje europske grani\xc4\x8dne i obalne stra\xc5\xbee.\n_START_SECTION_\nNadle\xc5\xbenosti\n_START_PARAGRAPH_\nFrontex koordinira operativnu suradnju dr\xc5\xbeava \xc4\x8dlanica u upravljanju vanjskim granicama. Poma\xc5\xbee dr\xc5\xbeavama \xc4\x8dlanicama u obuci nacionalnih grani\xc4\x8dara, uklju\xc4\x8duju\xc4\x87i uvo\xc4\x91enje zajedni\xc4\x8dkih standarda obuke. Provodi analizu rizika, prati istra\xc5\xbeivanja va\xc5\xbena za kontrolu i nadzor vanjskih granica. Poma\xc5\xbee dr\xc5\xbeavama \xc4\x8dlanicama u okolnostima koje zahtijevaju pove\xc4\x87anu tehni\xc4\x8dku i operativnu pomo\xc4\x87 na vanjskim granicama te pru\xc5\xbea dr\xc5\xbeavama \xc4\x8dlanicama potporu u organiziranju operacija zajedni\xc4\x8dkoga povratka.'